Eskom-kontrakteurs dank 1000 werkers afMedupi Foto: Medupi Powerstation Project, Facebook Eskom-kontrakteurs het meer as 1000 werkers afgedank wat aan ŉ onwettige staking by die Medupi-kragsentrale in Lephalale in Limpopo deelgeneem het. “Die werkers wat Woensdag aan die onwettige staking deelgeneem het, is afgedank. Meer as 3000 werkers het aan die staking deelgeneem, maar 1000 van hulle is afgedank aangesien hulle reeds vorige waarskuwings teen hulle het,” het Khulu Phasiwe, Eskom se woordvoerder, Vrydag gesê. “Die res van die werkers het skriftelike waarskuwings gekry.” Die werkers het gestaak om op beter werksomstandighede aan te dring. Phasiwe het gesê Eskom sal met die kontrakteurs vergader om te bepaal of hulle van plan is om die afgedankte werkers se poste te vul of ekstra skofte by die kragsentrale gaan implementeer.